Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанска иницијатива Охрид SOS, поднесена против Општина Охрид, по предметот Барање за пристап до информации од јавен карактер, на 21.11.2022 година, го донесе следното

**Р Е Ш Е Н И Е**

1. Жалбата изјавена од Граѓанската иницијатива Охрид SOS, поднесена против Општина Охрид, заведена во Агенцијата под бр.08-287 на 07.11.2022 година, по предметот Барање за пристап до информации од јавен карактер, **СЕ УВАЖУВА**.
2. **Решението на Имателот на информации Бр.уп.03-756 од 28.10.2022 година се поништува.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Граѓанската иницијатива Охрид SOS, како што е наведено во Жалбата на 10.10.2022 година преку електронска пошта поднело Барање за пристап до информации од јавен карактер до Општина Охрид, со кое побарало по по пошта или е-маил да му се достават следните информации:

“ 1. Од Општина Охрид во однос на 17. Седница на Советот на чиј дневен ред беа ставени неколку точки за легализација на бесправно изградени објекти беше дадена изјава дека „предметите кои се доставени на закажаната седумнаесетата седница на Општина Охрид како и претходните кои ги имаме поминато и донесено одлука се со прибавени позитивни мислења од надлежните институции, во конкретниов случај од НП Галичица и МЖСПП и не се во заштитен појас крајбрежниот појас на Охридносото Езеро дефинирано со Планот за управување со Светско и културно наследство на Охридскиот регион со Акциски план (2020-2029)“

Во врска со тоа:

* 1. Бараме да ни се достават мислењата од МЖСПП по однос на точките за кои е побарано, иза оваа седумнаесетта седница но и за седниците каде претходно имало вакви точки за кои било потребно мислење од министерството.
  2. Бараме да ни се достават мислењата од ЈУНП Галичица, за објектите кои се во рамките на националниот парк, кои билле на дневен ред и на седумнаесеттата седница, но и на претходните седници на советот, за кои било поабрано мислење од ЈУНПГ.
  3. Дали Општина Охрид изработила оцена на влијанието на овие објекти врз природното и културното наследство, согласно препораката 9 од Реактивната мониторинг мисија од 2017 година, а која е обврзана да ја исполни согласно Одлуките на Комитетот за светско наследство: 43 COM 7B.34 I 44 Com 7B.77?“

Постапувајќи по оваа Барање, Имателот на информации донел Решение бр.уп.03-756 на 28.10.2022 година со кое врз основа на член 20 и член 6 став 1 точка 2 и 5 од Законот за слободен пристап до информации го одбива Барањето на Барателот, а во образложението на оспореното Решение се наведува дека: „Постапувајќи по барањето за слободен пристап пристап до информации од јавен карактер на барателот, се побара одговор од секторот за урбанизам, кој со допис бр.20-14205/3 од 18.10.2022г достави одговор на барањето од во кој известија дека секторот не е во можност да ги достави бараните информации од причина што управните постапки по предметите сеуште се во тек и не се завршени. По ова се спроведе задолжителниот тест на штетност и се изготви ова решение.“

Незадоволен од наведеното Решение, Барателот на информации на 06.11.2022 година по електронски пат поднесе Жалба до Агенцијата, заведено во архивата на Агенцијата под бр.08-287. Во Жалбата е наведено дека: „Од Оптина Охрид добивме Решение со бр.03-756 од 28.10.2022 година со кое се Одбива барањето за слободен пристап, со образложение дека управните постапки по предметите се уште биле во тек и не биле завршени. Од општината се повикуваат на член 6, став 1 точка 2 и 5 од Законот за слободен пристап до информации од јавен карактер....Исходот од постапката за утврдување на правниот статус согласно мислењето на МЖСПП и ЈУНПГ непосредно го засега јавниот интерес и согласно кој во случајов треба да е поголем од интересот на субјетите на бесправна градба. Згора на тоа, Совњетот на Општина Охрид веќе ја изгласил потребата од вклопување на бесправно изградените објекти на 17. Седница на 07.10.2022г. што е последната фаза од постапката за утврдување на правниот статус според кој Општината издава решение. Ние, бараме да ги добиеме мислењата на МЖСПП и ЈУНПГ, кои се однесуваат на природното наследство, врз основа на кои се донесени одлуки за легализација.“

Агенцијата со електронски допис бр.08-287 од 08.11.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 14.11.2022 година по електронски пат достави Одговорот на жалба Уп.бр.03-756. Во Одговорот е наведено дека: „...Постапувајќи по барањето за слободен пристап до информации од јавен карактер на барателот, се побара одговор од секторот за урбанизам, кој со допис бр.20-14205/3 од 18.10.2022г достави одговор на барањето од во кој известија дека секторот не е во можност да ги достави бараните информации од причина што управните постапки по предметите се уште се во тек и не се завршени. По ова се спроведе задолжителниот тест на штетност и се изготви решение кое се достави до барателот. Барателот незадоволен од одговорот на општината изјави жалба која се достави до секторот за урбанизам и од каде укажаа дека се повикуваат на член 6 став 1 алинеја 4, а при изготвување на нивниот одговор е направен превид при цитирање на ставот и алинејата“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации бр.уп.03-756 од 28.10.2022 година го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека имателот на информации не постапил согласно одредбите од Законот за слободен пристап до информации од јавен карактер, со тоа што не му доставил одговор на бараната информација.

Во конкретниот случај, Имателот на информации постапувајќи по Барање на Барателот донел Решение со кое го одбива барањето на барателот, а во образложението на Решението само е цитирано дека: “...секторот не е во можност да ги одстави бараните информации од причина што управните постапки по предметите сеуште се во тек и не се завршени. По ова се спроведе задолжителниот тест на штетност и се изготви ова решение“. Агенцијата му укажува на Имателот дека, неосновано Општина Охрид се повикала при одбивањето на пристапот, бидејќи во членот 6 став 1 точка 5 од Законот за слободен пристап до информации од јавен карактер, стои дека „информација која ги загрозовува правата од индустриска или интелектуална сопственост (патент, модел, мостра, стоковен и услужен жиг, ознака на потеклото на производот)“, додека Имателот на информации одбива пристап со основ дека бараната информација е во тек на постапка.

Во врска со горе наведеното, Агенцијата му укажува на Имателот на информации, дека, информација од документ што е во постапка на подготовување и се уште е предмет на усогласување кај имателот на информации, чие откривање би предизвикало погрешно разбирање на содржината, беше исклучок со Законот за слободен пристап до информации од јавен карактер („Сл.Весник на РСМ“ бр.13/2006, 86/2008, 6/2010, 42/214, и 55/2016), кој веќе не во сила, и должен е Имателот на информации да постапува согласно новиот Законот за слободен пристап до информации од јавен карактер (“Службен весник на Република Северна Македонија“ бр. 101/2019).

Додека, другиот основ по кој Имателот на информации не му ја доставува бараната информација, повикувајќи се на личен податок, Агенцијата му укажува на Имателот на информации дека согласно член 6 став 4 од исиот Закон, може да овозможи делумен пристап со анонимизирање на личните податоци доколку ги има.

Што се однесува до наводите за спроведен тест на штетност, Имателот на информации во оспореното Решение, само го споменал тестот на штетност, но не го спровел согласно Законот за слободен пристап до информации од јавен карактер.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**